***Herba aquí ou acolá*** é un libro de poemas de Álvaro Cunqueiro. Foi publicado co título de *Hierba aquí o allá. Herba aquí ou acolá* pola editorial Visor en 1988 e máis adiante, en 1991, pola editorial Galaxia co título *Herba aquí ou acolá* aínda que xa apareceran varios poemas emblemáticos desa escolma baixo o título "Herba aquí e acolá" no volume I da súa obra completa publicado tamén por Galaxia en 1980.

Estrutura
---------

A obra está composta por un feixe de poemas nos que Cunqueiro amosa a modernidade da súa escritura. Ten pegadas do vangardismo, do neotrobadorismo e da modernidade. A obra resultou clave na modernización da lírica galega a partir dos anos 80.

*Díxenlle á rula: Pase, miña señora!   
 E foise polo medio e medio do outono   
 por entre as bidueiras, sobre o río.*
En total son 29 poemas estruturados en dúas seccións: *As historias* e *Vellas sombras e novos cantos*, o primeiro grupo de poemas é heteroxéneo nas súas formas aínda que xira en tordo ás lendas, mitos e historias mentres o segundo mostra unha maior unidade, é máis lírico cun ton reflexivo e angustiado no que predomina o *Eu* que enxerga a morte como unha negra sombra pero cunha profunda vontade vitalista.

Edicións e traducións
---------------------

Álvaro Cunqueiro di no limiar da obra que elaborou os poemas recollidos en *Herba aquí ou acolá* nas dúas últimas décadas, pero Costas matiza que foi entre 1950 e 1979. Miguel González Garcés recolleunos coa intención de publicalos como volume independente nunha colección de poesía, o que finalmente non sucedeu.

En 1988 César Antonio Molina publicou unha edición bilingüe en galego e castelán nunha colección de poesía de Madrid. Foi a primeira edición da obra como libro independente pero non tivo transcendencia no mundo cultural galego e non seguía o aparecido na *Obra en galego completa*, recollendo case cen poemas.

En 1991 Xosé-Henrique Costas publicou a obra como libro independente, nunha edición moi acrecentada ao engadir máis de 60 poemas á selección. Tamén lle mudou o título, tomándoo do penúltimo poema que aparecía na selección de 1980. A primeira sección titúlase agora *Os cantos e as historias* mentres a segunda mantén o título. Costas afirma na introdución do libro que os poemas se recolleron ás présas para incluílos nas súas obras completas en galego e, como consecuencia, a estruturación foi inexacta e non se incluíron todos os poemas escritos por Cunqueiro despois do seu último libro de poemas, *Dona do corpo delgado* (1950). Pola contra o compilador desta edición incluíu aqueles poemas que tiñan relación pero deixou fóra algúns que non tiñan a mesma adscrición. Costas iguala ortograficamente os poemas, pero sen adaptalos ás Normas do galego, senón que segue as solucións que maioritariamente usou o propio Cunqueiro.

En 1993 Jordi Domènech i Soteras publicou unha edición bilingüe en galego e catalán co título de *Herba aquí o allà* en Edicions 62.

Notas
-----

1. ↑  Bibliografía Arquivado 31 de marzo de 2010 en Wayback Machine. de Álvaro Cunqueiro, Editorial Galaxia.
2. ↑  Cunqueiro, Alvaro (1991). *Herba aquí ou acolá*. Vigo: Galaxia. ISBN 84-7154-759-7. OCLC 25229411.
3. ↑  Cunqueiro, Álvaro (1980). *Obra en galego completa. 1, Poesia. Teatro.* Vigo: Galaxia. ISBN 84-7154-357-5. OCLC 310911794.
4. ↑  Molina, C. A.: *Antología poética de Álvaro Cunqueiro*. Plaza & Janés, 1983, p. 34. *(Bilingüe)*.
5. ↑  Luz Pozo Garza *Álvaro Cunqueiro e Herba aquí ou acolá*. Editorial Galaxia, 1991, páxina 57
6. ↑  Méndez Ferrín, X. L.: "Notas á última poesía", artigo no *Faro de Vigo*, 2 de marzo de 1984.
7. ↑  Raña, R.: "Ecos de Cunqueiro", artigo no *Faro de Vigo*, 3 de marzo de 1985.
8. 1 2  Introdución de Xosé-Henrique Costas a *Herba de aquí ou acolá*. Editorial Galaxia, 1991
9. ↑  Ficha Arquivado 19 de abril de 2018 en Wayback Machine. en BiTraGa.
10. ↑  *Anuario de Estudos Literarios Galegos* 4. Editorial Galaxia, 2004, páxina 31
11. ↑  Ficha Arquivado 19 de abril de 2018 en Wayback Machine. en BiTraGa.

Véxase tamén
------------

### Bibliografía

* Vilavedra, Dolores, ed. (2000). *Diccionario da literatura galega. Obras* **III**. Vigo: Galaxia. ISBN 84-8288-365-8.

|  |  |
| --- | --- |
| Control de autoridades | 
* Wd: Q20535369
* BiTraGa: 1557

 |